CELEX: 32021D1359
Language: ro
Date: 2021-06-30 00:00:00
Title: Decizia (UE) 2021/1359 a Comisiei din 30 iunie 2021 de autorizare a Germaniei să aplice o prelungire a anumitor perioade specificate la articolele 2 și 3 din Regulamentul (UE) 2021/267 al Parlamentului European și al Consiliului [notificată cu numărul C(2021) 4638] (Numai textul în limba germană este autentic)

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 293/10
               
            
         DECIZIA (UE) 2021/1359 A COMISIEI
         din 30 iunie 2021
         de autorizare a Germaniei să aplice o prelungire a anumitor perioade specificate la articolele 2 și 3 din Regulamentul (UE) 2021/267 al Parlamentului European și al Consiliului
         
            
               [notificată cu numărul C(2021) 4638]
            
         
         (Numai textul în limba germană este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/267 al Parlamentului European și al Consiliului din 16 februarie 2021 de stabilire a unor măsuri specifice și temporare, în contextul persistenței crizei provocate de pandemia de COVID-19, privind reînnoirea sau prelungirea anumitor certificate, licențe, permise și autorizații, amânarea anumitor controale periodice și formări periodice în anumite domenii ale legislației din sectorul transporturilor și prelungirea anumitor perioade menționate în Regulamentul (UE) 2020/698 (1), în special articolul 2 alineatul (8) și articolul 3 alineatul (4),
         întrucât:
         
                     (1)
                  
                  
                     Articolul 2 alineatul (1) din Regulamentul (UE) 2021/267 prelungește termenele pentru finalizarea de către deținătorul unui certificat de competență profesională („CCP”) a formării periodice care în caz contrar ar fi expirat sau urma să expire în perioada cuprinsă între 1 septembrie 2020 și 30 iunie 2021. Articolul 2 alineatul (3) din respectivul regulament prelungește valabilitatea înscrierii corespunzătoare a codului armonizat nr. 95 al Uniunii.
                  
               
                     (2)
                  
                  
                     Articolul 2 alineatul (5) din Regulamentul (UE) 2021/267 prelungește valabilitatea cărților de calificare a conducătorului auto menționate în anexa II la Directiva 2003/59/CE a Parlamentului European și a Consiliului (2) care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (3)
                  
                  
                     Articolul 3 alineatul (1) din Regulamentul (UE) 2021/267 prelungește valabilitatea permiselor de conducere care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (4)
                  
                  
                     Prin scrisoarea din 18 mai 2021, Germania a prezentat o cerere motivată de autorizare a aplicării unei prelungiri a anumitor perioade specificate la articolele 2 și 3 din Regulamentul (UE) 2021/267. Germania a furnizat informații suplimentare în sprijinul cererii sale prin scrisoarea datată 28 mai 2021.
                  
               
                     (5)
                  
                  
                     Prin cererea sa motivată, Germania urmărește să obțină, în primul rând, autorizarea aplicării unei prelungiri cu trei luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (1) din Regulamentul (UE) 2021/267, în sensul dispoziției respective și al articolului 2 alineatul (3); în al doilea rând, autorizarea aplicării unei prelungiri cu trei luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (5) din regulamentul respectiv și, în fine, autorizarea aplicării unei prelungiri cu trei luni a perioadei cuprinse între 1 septembrie 2020 și 30 iunie 2021, specificată la articolul 3 alineatul (1) din regulamentul respectiv.
                  
               
                     (6)
                  
                  
                     Potrivit informațiilor furnizate de Germania, este probabil ca, în acest stat membru, finalizarea formării periodice și certificarea acesteia, înscrierea codului armonizat nr. 95 al Uniunii și reînnoirea cărților de calificare a conducătorului auto să rămână imposibile și după data de 30 iunie 2021, din cauza măsurilor luate de Germania pentru a preveni sau a limita răspândirea pandemiei de COVID-19.
                  
               
                     (7)
                  
                  
                     Germania estimează că, în fiecare an, se desfășoară aproximativ 300 000 de cursuri de formare periodică în temeiul legislației aplicabile în materie de formare a conducătorilor auto profesioniști. Din cauza pandemiei, aceste cursuri au putut fi organizate numai cu un număr foarte limitat de participanți, în timp ce, în anumite cazuri, cursurile au fost complet interzise.
                  
               
                     (8)
                  
                  
                     Conform informațiilor furnizate de Germania, restricțiile aplicabile formării inițiale și periodice a conducătorilor auto profesioniști decurg din ordonanțele de protecție împotriva coronavirusului emise de fiecare stat federal, precum și din Legea germană privind protecția împotriva infecțiilor (3). Datorită adaptării continue a normelor la evoluția pandemiei, situația a fost și rămâne destul de diferită în multe state federale.
                  
               
                     (9)
                  
                  
                     În Baden-Württemberg, de exemplu, una dintre măsurile aplicate a fost o interdicție generală privind organizarea de evenimente, din cauza ratelor ridicate de infectare. Deși în prezent cursurile de formare periodică în scopuri profesionale sunt în general permise în statul respectiv, obligativitatea menținerii unei distanțe minime de 1,5 m între persoane înseamnă că numărul participanților la cursurile de formare inițială și periodică pentru calificarea conducătorilor auto profesioniști este limitat.
                  
               
                     (10)
                  
                  
                     În Bavaria, de exemplu, deși cursurile de formare inițială și periodică pentru conducătorii auto profesioniști au fost permise în perioada 11 mai-30 noiembrie 2020, ele au putut fi urmate doar de un număr redus de participanți, din cauza normelor de distanțare aplicabile. În perioada 1 decembrie 2020-15 decembrie 2020, nu au fost organizate cursuri de formare inițială sau periodică. Începând de la 16 decembrie 2020 și până la 6 iunie 2021, cursurile de formare profesională sunt interzise în districtele urbane și rurale dacă incidența COVID-19 din zonele respective este de 100 sau mai mare pe o perioadă de 7 zile. Germania observă că, deși abia în a doua jumătate a lunii mai incidența pe o perioadă de 7 zile a scăzut în Bavaria la mai puțin de 100, acest prag era încă depășit în unele districte la 26 mai 2021.
                  
               
                     (11)
                  
                  
                     Potrivit informațiilor furnizate de Germania, și în alte state federale normele adoptate prevăd posibilitatea organizării cursurilor numai cu respectarea unor restricții considerabile, în special în ceea ce privește distanțele minime dintre participanți, ceea ce reduce considerabil capacitatea centrelor de formare. În unele cazuri, deși cursurile de formare sunt permise, unele centre de formare au decis să nu ofere cursuri în timpul pandemiei, din motive de precauție. Acest lucru a condus la întârzieri considerabile în ceea ce privește cursurile de formare, întârzieri care pot fi recuperate doar încet și în mod ordonat.
                  
               
                     (12)
                  
                  
                     Potrivit informațiilor furnizate Germaniei de Asociația pentru transport rutier de marfă, logistică și eliminare din Germania (4), faptul că sunt puse în aplicare astfel de măsuri a avut ca rezultat un număr semnificativ de cursuri de formare periodică amânate, care trebuie să fie gestionate în mod ordonat de centrele de formare. Potrivit unei informații din partea Asociației transportului rutier din Germania (5), doar în primul trimestru al anului 2021 s-a acumulat un număr de 5 000 de conducători auto profesioniști care așteaptă să urmeze cursuri de formare periodică. Comparativ cu același trimestru al anului precedent, numărul participanților s-a ridicat la doar aproximativ 60 %. De asemenea, potrivit Germaniei, aceste acumulări au crescut probabil între timp, din cauza măsurilor de izolare mai stricte care au fost în vigoare în ultimele săptămâni. Autoritățile din regiunea Bavaria, de exemplu, estimează că în următoarele trei luni ar trebui oferite de două ori mai multe cursuri pentru a răspunde cererii, ceea ce pare puțin probabil, având în vedere normele existente privind distanțarea.
                  
               
                     (13)
                  
                  
                     De asemenea, conform informațiilor furnizate de Germania, este probabil ca reînnoirea permiselor de conducere din acest stat membru să rămână imposibil de realizat și după data de 30 iunie 2021, din cauza măsurilor luate pentru a preveni sau a limita răspândirea COVID-19.
                  
               
                     (14)
                  
                  
                     Ca urmare a implicării medicilor de familie și, probabil începând cu 7 iunie 2021, a serviciilor medicale ale întreprinderilor în strategia de vaccinare a guvernului federal german, precum și din cauza volumului de muncă mare și în creștere cu care aceștia se vor confrunta ca rezultat al acestei implicări, Germania se așteaptă ca în această vară să apară blocaje semnificative la nivelul programărilor pentru efectuarea examinărilor medicale necesare prelungirii permiselor de conducere.
                  
               
                     (15)
                  
                  
                     Potrivit Germaniei, se preconizează că aceste blocaje vor crește, în special începând din iunie 2021, ca urmare a renunțării preconizate la actualul sistem de prioritizare a vaccinărilor și, în consecință, a creșterii numărului de programări pentru vaccinări. Numai în iunie 2021, cabinetele medicale și serviciile medicale ale întreprinderilor vor primi și administra probabil 14 396 850 de doze de vaccin BioNTech. În plus, Germania așteaptă livrări din partea AstraZeneca, Johnson & Johnson și Curevac, în funcție de calendarul de livrare al producătorilor acestora.
                  
               
                     (16)
                  
                  
                     În plus, Germania se așteaptă ca, din cauza numărului mare de cazuri de COVID-19, autoritățile responsabile cu acordarea de permise de conducere să fie nevoite să-și înceteze din nou activitatea sau ca funcționarea lor normală să nu poată fi menținută, din cauza numărului mare de persoane infectate din cadrul autorităților.
                  
               
                     (17)
                  
                  
                     De exemplu, în Saxonia Inferioară și în Renania de Nord-Westfalia, numeroase autorități responsabile cu acordarea de permise de conducător auto sunt încă închise publicului. Vizitele personale sunt posibile numai în urma unei programări individuale și se limitează la aspecte pentru care prezența personală este imperativă. În Saxonia, reducerea serviciilor „față în față” încă de la începutul pandemiei a îngreunat considerabil eliberarea permiselor de conducere. Potrivit Germaniei, există posibilitatea ca acestea și alte autorități de acordare a permiselor de conducător auto să închidă din nou în viitor.
                  
               
                     (18)
                  
                  
                     Potrivit Autorității Federale pentru Autovehicule din Germania (6), la 3 mai 2021, în Germania, 102 426 de persoane dețineau un permis de conducere din categoriile C, C1, CE sau C1E care expira între 1 iulie 2021 și 30 septembrie 2021, în timp ce 10 517 persoane dețineau un permis de conducere din categoriile D, D1, DE sau D1E care expira între aceleași date. În cazul a 51 799 de persoane care dețin un permis de conducere din categoriile C, C1, CE, C1E și a 8 331 de persoane care dețin un permis de conducere din categoriile D, D1, DE sau D1E, fiecare în combinație cu înscrierea codului nr. 95, certificatele lor de competență profesională („CCP”) expiră, de asemenea, între 1 iulie 2021 și 30 septembrie 2021.
                  
               
                     (19)
                  
                  
                     Potrivit Germaniei, aceste cifre nu includ permisele de conducere și CCP-urile care au fost prelungite prin aplicarea Regulamentului (UE) 2020/698 al Parlamentului European și al Consiliului (7) și a Regulamentului (UE) 2021/267. Prin urmare, autoritățile care eliberează permisele de conducere ar trebui să se ocupe de un număr semnificativ mai mare de cereri de reînnoire a permiselor de conducere decât în mod normal.
                  
               
                     (20)
                  
                  
                     Potrivit Germaniei, perioada de trei luni pentru prelungirile solicitate este considerată limitată la ceea ce este necesar, ținând seama de întârzierile actuale în ceea ce privește cursurile de formare periodică pentru conducătorii auto profesioniști. Germania se așteaptă ca punerea la dispoziție a vaccinurilor să progreseze în mod favorabil până la 30 septembrie 2021, ceea ce va permite o îmbunătățire a numărului de programări pentru examinări medicale pentru evaluarea aptitudinii conducătorilor auto, precum și o îmbunătățire a deficitului actual de personal din cadrul autorităților responsabile cu acordarea permiselor de conducere.
                  
               
                     (21)
                  
                  
                     Cererea se referă numai la perioada de referință cuprinsă între 1 iulie și 30 septembrie 2021 și, prin urmare, acoperă doar un număr limitat de permise de conducere și calificări profesionale ale conducătorilor auto. În plus, persoanele care beneficiază de această perioadă de valabilitate prelungită au obținut deja un permis de conducere sau au absolvit o formare periodică cel puțin o dată, dovedindu-și astfel aptitudinile și competența. În consecință, prelungirile solicitate nu ar trebui să conducă la riscuri disproporționate în ceea ce privește siguranța și securitatea transporturilor.
                  
               
                     (22)
                  
                  
                     Prin urmare, este oportun ca Germania să fie autorizată să aplice o prelungire cu trei luni a perioadelor cuprinse între 1 septembrie 2020 și 30 iunie 2021, specificate la articolul 2 alineatul (1), în sensul acestei dispoziții și al articolului 2 alineatul (3), precum și la articolul 2 alineatul (5) și la articolul 3 alineatul (1) din Regulamentul (UE) 2021/267,
                  
               ADOPTĂ PREZENTA DECIZIE:
         
            Articolul 1
            Germania este autorizată să aplice următoarele prelungiri ale perioadelor specificate la articolul 2 alineatele (1), (3) și (5) și la articolul 3 alineatul (1) din Regulamentul (UE) 2021/267:
            
                        (a)
                     
                     
                        o prelungire cu trei luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (1) din Regulamentul (UE) 2021/267, în sensul articolului 2 alineatele (1) și (3) din regulamentul respectiv;
                     
                  
                        (b)
                     
                     
                        o prelungire cu trei luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (5) din regulamentul respectiv, și
                     
                  
                        (c)
                     
                     
                        o prelungire cu trei luni a perioadei cuprinse între 1 septembrie 2020 și 30 iunie 2021, specificată la articolul 3 alineatul (1) din regulamentul respectiv.
                     
                  
         
            Articolul 2
            Prezenta decizie se adresează Republicii Federale Germania.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 60, 22.2.2021, p. 1.
         
            (2)  Directiva 2003/59/CE a Parlamentului European și a Consiliului din 15 iulie 2003 privind calificarea inițială și formarea periodică a conducătorilor auto ai anumitor vehicule rutiere destinate transportului de mărfuri sau de pasageri, de modificare a Regulamentului (CEE) nr. 3820/85 al Consiliului și a Directivei 91/439/CEE a Consiliului și de abrogare a Directivei 76/914/CEE a Consiliului (JO L 226, 10.9.2003, p. 4).
         
            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.
         
            (4)  Bundesverband Güterkraftverkehr. Logistik und Entsorgung.
         
            (5)  Straßenverkehrsgenossenschaft.
         
            (6)  Kraftfahrt-Bundesamts.
         
            (7)  Regulamentul (UE) 2020/698 al Parlamentului European și al Consiliului din 25 mai 2020 de stabilire a unor măsuri specifice și temporare, în contextul epidemiei de COVID-19, privind reînnoirea sau prelungirea anumitor certificate, licențe, permise și autorizații, precum și amânarea anumitor controale și formări periodice în anumite domenii ale legislației din sectorul transporturilor (JO L 165, 27.5.2020, p. 10).